BEM วอลุ่มแน่น-บวก 2% ลุ้นผลประกวดทางเทคนิคไฮสปีดเทรน 3 สนามบิน
BEM วอลุ่มแน่น-บวก 2% ลุ้นผลประกวดทางเทคนิคไฮสปีดเทรน 3 สนามบิน โบรกฯแนะซื้อเป้า 10 บาท คาดประมูลรถไฟฟ้าสายสีส้มคืบหน้า-ผลงานไตรมาส 4 โตต่อ ล่าสุด ณ เวลา 15.22 น. อยู่ที่ 9.10 บาท บวก 0.15 บาท หรือ 1.68% สูงสุดที่ 9.15 บาท ต่ำสุดที่ 8.90 บาท ด้วยมูลค่าซื้อขาย 1.01 พันล้านบาท
4 ธ.ค. 2561

ผู้สื่อข่าวรายงานว่า ราคาหุ้น บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ล่าสุด ณ เวลา 15.22 น. อยู่ที่ 9.10 บาท บวก 0.15 บาท หรือ 1.68% สูงสุดที่ 9.15 บาท ต่ำสุดที่ 8.90 บาท ด้วยมูลค่าซื้อขาย 1.01 พันล้านบาท

โดย น.ส.จิตรา อมรธรรม รองกรรมการผู้จัดการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ราคาหุ้น BEM เช้านี้ปรับตัวขึ้น ด้วยวอลุ่มเทรดที่เข้ามาอย่างคึกคัก ส่วนหนึ่งน่าจะมาจากการเก็งผลการประกวดทางเทคนิคสำหรับโครงการประมูลรถไฟความเร็วสูงเชื่อม 3 สนามบินที่จะรู้ผลในเร็ว ๆ นี้
นอกจากนี้ ยังมีประเด็นเรื่องโครงการรถไฟฟ้าสายสีส้ม ที่ถูกเลื่อนมาหลายครั้ง จนล่าสุดเห็นว่าจะเปิดประมูลในปี 2562 ซึ่งจะประมูลการก่อสร้าง และเดินรถ พร้อมกัน ตรงนี้ทำให้ไม่ล่าช้า ก็เป็นผลดีต่อ BEM เช่นกัน
อนึ่ง วานนี้ ผู้ว่าการการถไฟฟ้าขนส่งมวลชนแห่งประเทศไทย (รฟม.) คาดว่า จะสามารถเชิญชวนร่วมประมูลโครงการรถไฟฟ้าสายสีส้ม วงเงิน 1.4 แสนล้านบาท รูปแบบ PPP ได้ในเดือน ก.พ.-มี.ค.62 โดยโครงการรถไฟฟ้าสายสีส้ม จะเตรียมเข้าสู่การพิจารณาของที่ประชุมคณะกรรมการนโยบายการให้เอกชนร่วมลงทุนในกิจการของรัฐ (บอร์ด PPP) ในวันที่ 11 ธ.ค.นี้ จากนั้นจะนำเสนอให้คณะรัฐมนตรี (ครม.) พิจารณา
นอกจากนี้ ยังคงแนะนำ “ซื้อ” หุ้น BEM ด้วยราคาเป้าหมายที่ 10 บาท/หุ้น สำหรับผลการดำเนินงานของ BEM งวดไตรมาส 4/61 เติบโตต่อเนื่องเมื่อเทียบช่วงเดียวกันของปีก่อน แต่อาจจะสู้ไตรมาส 3/61 ไม่ได้เพราะมีวันหยุดหลายวัน ซึ่งกำไรที่ดีขึ้นส่วนหนึ่งมาจากต้นทุนการเงินที่ลดลง หลังจากที่ได้รีไฟแนนซ์ไปแล้ว
สำหรับกำไรของ BEM ในปีนี้ คาดว่าจะมีกำไรปกติ 3,500 ล้านบาท เติบโต 13% จากปี 2560 และในปี 62 คาดว่าจะมีกำไรปกติ 4,100 ล้านบาท เติบโต 16% จากปี 61